Der sker fortsat fremskridt med at opnå niveauer for fiskebestandene, der overholder FMSY. I alle TAC-regioner er graden af befiskning over FMSY faldet betydeligt. Fiskeriet var nede på 99 % i forhold til FMSY i 2015 (mod 158 % i 2003 og 129 % i 2008). Samlet set er overudnyttelsen faldet drastisk i alle områder (med undtagelse af Middelhavet og Sortehavet).

Trods disse fremskridt er der brug for en yderligere indsats for især at få bragt den høje grad af overfiskning i Middelhavet ned, reducere antallet af individuelle bestande, der udnyttes over FMSY i det nordøstlige Atlanterhav, og indføre landingsforpligtelsen.

-Opfyldelse af MSY-målet. Ifølge den seneste vurdering fra Den Videnskabelige, Tekniske og Økonomiske Komité for Fiskeri (STECF), der er baseret på 2015-data , blev 39 ud af 66 vurderede bestande i det nordøstlige Atlanterhav udnyttet inden for FMSY (svarende til 59 % mod 52 % året før). Medianen for fiskeridødelighed ligger nu stabilt på ca. 1,0. I 2017 steg antallet af samlede tilladte fangstmængder (TAC'er), der fastsættes i overensstemmelse med rådgivningen om MSY, til 44 svarende til 61 % af alle fangster i det nordøstlige Atlanterhav.

Denne meddelelse giver et statusoverblik over den fælles fiskeripolitik. Der rapporteres om fremskridtene med at opnå bæredygtigt fiskeri og især med at sikre, at udnyttelsen af levende marine biologiske ressourcer sker således, at bestandene af kommercielle arter genoprettes og fastholdes over det niveau, der tillader dem at producere det maksimalt bæredygtige udbytte (MSY), hvilket også vil bidrage til at opfylde målet om god miljøtilstand i europæiske havområder senest i 2020. Meddelelsen vedrører ændringer i bestandenes tilstand, EU-flådens tilstand, indfasningen af landingsforpligtelsen og fremskridtene med decentralisering. Endvidere fastlægges de principper, der skal understøtte Kommissionens forslag til fiskerimuligheder for 2018. Medlemsstaterne, de rådgivende råd, andre interessenter og offentligheden opfordres til at fremsætte forslag til disse politiske retningslinjer.

Blandt bestande, der er omfattet af kyststatshøringer, steg TAC for makrel i 2016 med 14 %. Fiskerimulighederne på lige over 1 mio. ton i alt for alle fiskeriparter var et resultat af anvendelsen af den langsigtede forvaltningsstrategi, der blev aftalt mellem parterne (EU, Norge og Færøerne). Der vil i år blive sat benchmarks. TAC'en for blåhvilling blev fastsat i overensstemmelse med FMSY og steg brat til 1,3 mio. ton. En ny strategi for blåhvilling i overensstemmelse med FMSY blev aftalt blandt de berørte kyststater. For atlanto-skandisk sild aftalte alle parter en overordnet fangstgrænse under FMSY (i overensstemmelse med den strategi, der har været gældende siden 1999). Dette gjorde det muligt at forhøje TAC'en for det nordøstlige Atlanterhav betydeligt til næsten 650 000 ton.

TAC'erne for Østersøen for 2017 har fulgt den flerårige plan. TAC for sild og rødspætte er i overensstemmelse med FMSY, mens TAC for brisling og laks ligger under FMSY. Vestlig torsk vækker alvorlig bekymring, hvorfor TAC'en blev nedsat med 56 % for 2017. Der er truffet andre ledsageforanstaltninger for at bidrage til genopretningen af denne bestand. Der er vedtaget TAC-nedsættelser for østlig torsk (25 %) og for laks i Den Finske Bugt (20 %) i henhold til forsigtighedsprincippet samt for sild i Rigabugten (11 %). TAC'en for laks i den centrale del følger MSY og har været uændret de seneste år, hvilket sammen med nationale flodspecifikke foranstaltninger og nedbringelsen af urapporterede fangster har bidraget til en kraftig forøgelse af antallet af tilbagevendende gydefisk.

Bestandene i Nordsøen forbedres fortsat, og 59 % af landingerne kommer fra bæredygtigt forvaltede bestande. I overensstemmelse med FMSY er TAC'en steget med 21 % for søtunge, og med 46 % for jomfruhummer. Sej fiskes på niveauer under FMSY, og TAC'en for sej er blevet 53 % højere. I overensstemmelse med rådgivningen om FMSY er TAC'en for kuller blevet nedsat med 45 %. Bestanden forventes imidlertid at stige takket være bedre rekruttering i de seneste år. Både torsk og hvilling bliver fortsat befisket på niveauer, der ligger en smule over FMSY, men på niveau med MSY B-TRIGGER. Rødspætte og søtunge befiskes på niveauer under FMSY.

I de nordvestlige farvande fortsætter bestanden af nordlig kulmule med at vokse, og TAC'en er steget med 10 % i overensstemmelse med FMSY. Denne bestand strækker sig nu længere ud i Nordsøen. Sild i Det Keltiske Hav og Det Irske Hav ligger inden for sikre biologiske grænser, men TAC'en er blevet beskåret med henholdsvis 6 % og 10 %, hvilket afspejler tendensen i bestandene. TAC'en for jomfruhummer i område VII er steget med 9 % med en rekordstigning på 68 % på Porcupine Bank. TAC'en for søtunge i den østlige del af Den Engelske Kanal er faldet med 16 % i overensstemmelse med den erhvervsforvaltningstilgang, som STECF har godkendt, og der er truffet yderligere bevaringsforanstaltninger for dette fiskeri. TAC'en for vestlig hestemakrel er faldet med 23 %.

I farvandene vest for Skotland kommer 63 % af landingerne fra bæredygtigt forvaltede bestande. I Det Irske Hav er tallet 55 %. Her er der fortsat betydelige udfordringer, idet bestandene af både torsk og hvilling er alvorligt nedfiskede. Fiskeridødeligheden for torsk et godt stykke over FMSY. Hvilling fiskes nu på niveauer langt under FMSY, men udviser endnu ikke tegn på genopretning.

I Det Keltiske Hav ligger 37 % af landingerne inden for bæredygtige grænser. Det blandede fiskeri af torsk, kuller og hvilling er fortsat en udfordring, når der skal fastlægges fiskerimuligheder. TAC'en for hvilling og kuller er steget med henholdsvis 21 % og 7 %, samtidig med at TAC'en for torsk er nedsat med 38 %. Hvilling udnyttes nu på niveauer under FMSY, og kuller udnyttes over FMSY, selv om bestanden ligger over MSY BTRIGGER. Bestanden af torsk i Det Keltiske Hav er nedfisket og befiskes over FMSY. Her er vanskeligheden, at torsk fanges i en række blandede fiskerier, hvor en højere selektivitet for torsk også ville give mindre fangster af andre målarter.

I Biscayabugten og havet ud for Den Iberiske Halvø kommer 68 % af de samlede landinger fra bæredygtigt forvaltede bestande. TAC'en for havtaske er steget med 54 % i overensstemmelse med rådgivning om FMSY. Søtunge i Biscayabugten har nu i nogle år været genstand for en erhvervsforvaltningstilgang, som STECF har fundet bæredygtig. Takket være dette erhvervsinitiativ forbliver TAC'en uændret i 2017. TAC'en for glashvarre (Biscayabugten og de vestlige farvande), som Det Internationale Havundersøgelsesråd (ICES) for første gang har afgivet rådgivning om med hensyn til FMSY, er blevet nedsat med en fjerdedel. TAC'en for sydlig kulmule er faldet en smule, men bestanden befiskes stadig over FMSY. Ansjos i Biscayabugten befiskes bæredygtigt, og hestemakrel i område IX ligger inden for sikre biologiske grænser, og dens TAC er steget med 7 %.

Fiskerimulighederne for dybhavsbestande udgør under 1 % af alle landinger i EU. De fastsættes ifølge en toårig cyklus, og TAC'erne er fastlagt for 2017 og 2018. TAC'erne for skolæst i de nordvestlige farvande er blevet fastsat i overensstemmelse med FMSY. Alle andre bestande er begrænset i henhold til data eller vurderinger. For nogle er der stadig betydelige udfordringer på grund af deres lave produktivitet.

I Middelhavet og Sortehavet er det fortsat en udfordring at bevæge sig mod FMSY af flere forskellige årsager i kombination:

– det store antal fartøjer i kystfiskerflåden, hvortil metoderne til kontrol, håndhævelse, overvågning og rapportering af fangster (landinger og udsmid) ikke er tilstrækkelige

– fiskeriets mangeartede karakter

– det forhold, at fiskebestandene udnyttes af både medlemsstater og tredjelande, hvilket gør det vanskeligere at overholde målsætningerne for den fælles fiskeripolitik, og